*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*78. számú előterjesztés*

Bátaszék Város Önkormányzata Képviselő-testületének 2018. március 28.-án,

16 órakor megtartandó ülésére

*Külterületi utak használatáról, fenntartásáról, karbantartásáról szóló szabályzat elfogadása*

|  |
| --- |
| **Előterjesztő:** dr. Bozsolik Róbert polgármester**Készítette:** dr. Tóth Korinna igazgatási ügyintéző**Törvényességi ellenőrzést végezte**: Kondriczné dr. Varga Erzsébet jegyző**Tárgyalja:**PG Bizottság: 2018. 03. 26.  |

***Tisztelt Képviselő-testület!***

2017 júliusától a mezőgazdasági területek (földek) megközelítését szolgáló külterületi utak zöme – *a földkiadó és földrendező bizottságokról szóló 1993. évi II. törvény 12/D. §-a alapján* – Bátaszék Város Önkormányzata tulajdonába került. A *Magyarország helyi önkormányzatairól szóló 2011. évi CLXXXIX. törvény* (Mötv.) 13. § (1) bekezdésének 2. pontja alapján Bátaszék Város Önkormányzat helyi önkormányzati feladatai közé tartozik a helyi közutak és tartozékainak kialakítása és fenntartása. A feladat ellátására az önkormányzat költségvetésének jelenlegi struktúrája és a befolyó járulékok, adók nem biztosítanak fedezetet, ezért is került sor – a külterületi utak fenntartási költségeinek hozzájárulása kérdésében – egyeztető tárgyalások lefolytatására a tavalyi évben és idén március 6-án.

A 2018. március 6-án tartott Gazdafórumon a földhasználók pozitívan fogadták az önkormányzat kezdeményezését, a jelenlévők egyetértettek azzal, hogy a földhasználók felelősséggel tartoznak az általuk használt, önkormányzati tulajdonban lévő földutak karbantartása, fenntartása tekintetében, továbbá a jelen előterjesztés mellékletét képező *Bátaszék Város Önkormányzata tulajdonában álló külterületi utak használatáról, fenntartásáról, karbantartásáról, az utak fenntartási költségeinek viseléséről, az útkarbantartási alap felhasználásáról, valamint a szabályzatot elfogadó felek jogairól és kötelezettségeiről szóló Szabályzatot* (továbbiakban: Szabályzat) (***1. sz. melléklet***), illetve megállapodást (***2. sz. melléklet***) – melyet a Gazdafórumra meghívottaknak a meghívóval egyidejűleg megküldtünk – elfogadhatónak találták.

A Szabályzat legfontosabb rendelkezése, hogy a legalább 2 hektár földet használó mezőgazdasági vállalkozók, családi gazdálkodók, őstermelők, bármilyen jogcímen regisztrált földhasználók (továbbiakban: földhasználók) évi 1.000,- Ft/hektár (irányadó mérték) összeget fizetnének be az önkormányzat által létrehozott elkülönített alszámlára; ezt egészítené ki legalább ugyanilyen összeggel az önkormányzat. Így jönne létre az ún. útkarbantartási alap, mely kizárólag az önkormányzat tulajdonában álló külterületi utak karbantartására, fenntartására, javítására lenne használható, kezelője pedig az önkormányzat lenne.

Az utak javításának, karbantartásának, fenntartásának sorrendje a földhasználókkal történő egyeztetés után – tárgyév március és szeptember hónapban – kerülne meghatározásra.

A Szabályzat – mind a szilárd, mind a földutak vonatkozásában – lefektetne egyéb olyan szabályokat, kötelezettségeket, amelyek az utak állagmegóvására, használhatóságára, és az esetlegesen kialakuló veszélyhelyzetek elhárítására vonatkozna.

Az egyes földhasználók az előterjesztés 2. sz. mellékletét képező megállapodással fogadnák el – magukra nézve kötelezőnek – a Szabályzatban foglalt rendelkezéseket.

Kérem a képviselő-testületet, hogy mindezek alapján az alábbi határozati javaslatot fogadja el:

**H a t á r o z a t i j a v a s l a t :**

**külterületi utak használatáról, fenntartásáról, karbantartásáról szóló szabályzat elfogadására**

Bátaszék Város Önkormányzatának Képviselő-testülete

1. Bátaszék Város Önkormányzata tulajdonában álló külterületi utak használatáról, fenntartásáról, karbantartásáról, az utak fenntartási költségeinek viseléséről, az útkarbantartási alap felhasználásáról, valamint a szabályzatot elfogadó felek jogairól és kötelezettségeiről szóló Szabályzatot – a határozat 1. sz. melléklete szerinti tartalommal – elfogadja;
2. az érintett földhasználókkal kötendő megállapodást – a határozat 2. sz. melléklete szerinti tartalommal – elfogadja;
3. felhatalmazza a polgármestert, hogy az érintett földhasználókkal kötendő megállapodást aláírja.

*Határidő:* 2018. június 30.

*Felelős*: dr. Bozsolik Róbert polgármester

(a szabályzat és megállapodás aláírásáért)

 *Határozatról értesül:* KÖH városüzem.-i iroda

 KÖH pénzügyi iroda

 irattár